

 **REPUBLIKA HRVATSKA**

 **BRODSKO – POSAVSKA ŽUPANIJA**

 **OPĆINA DRAGALIĆ**

Povjerenstvo za provedbu natječaja za prijam u službu

 u Jedinstveni upravni odjel Općine Dragalić

KLASA: 112-02/22-01/01

URBROJ: 2178-27-02-22-3

Dragalić, 14.05.2022.

 Sukladno članku 19. stavka 2. Zakona o službenicima i namještenicima u lokalnoj i područnoj ( regionalnoj) samoupravi („Narodne novine“ broj 86/08, 61/11, 04/18 i 112/19) Općinski načelnik Općine Dragalić raspisao je javni natječaj za imenovanje:

* Pročelnika/ice Jedinstvenog upravnog odjela Općine Dragalić – izvršitelj/ica, na neodređeno vrijeme, uz obvezni probni radi od tri mjeseca.

Javni natječaj objavljen je u Narodnim novinama broj 55/2022 od 13. svibnja 2022. godine, te se sukladno navedenom daju

**UPUTE I OBAVIJESTI KANDIDATIMA**

 Opis poslova radnog mjesta pročelnika/ice Jedinstvenog upravnog odjela Općine Dragalić:

|  |
| --- |
| -upravlja, organizira i koordinira rad Jedinstvenog upravnog odjela, brine o zakonitom i pravovremenom obavljanju poslova iz nadležnosti odjela i poduzima mjere za efikasno poslovanje odjela |
| -obavlja poslove iz djelokruga službeničkih odnosa (donošenje rješenja o prijmu u službu, rasporedu službenika i namještenika na radno mjesto, ocjenjivanju i dr.), brine o stručnom osposobljavanju i usavršavanju službenika i namještenika te poduzima mjere za utvrđivanje odgovornosti za povrede službene dužnosti |
| -brine o zakonitom i učinkovitom radu Jedinstvenog upravnog odjela u odnosu na obveze načelnika i Općinskog vijeća, priprema nacrte akata koje donosi Općinsko vijeće i načelnik, objavljuje ih, te u dogovoru s predsjednikom Općinskog vijeća organizira sjednice Općinskog vijeća |
| -obavlja poslove u svezi pripremanja sjednica Općinskog vijeća, imovinsko pravne poslove, te organizira izvršenje poslova vezano uz društvene djelatnosti (kultura, sport, školski i predškolski odgoj, socijalna skrb, tehnička kultura), turizam, ugostiteljstvo i informiranje te obavlja i druge poslove po nalogu načelnika i predsjednika Općinskog vijeća. |
| -obavlja operativne i stručne poslove na izradi nacrta i prijedloga proračuna Općine, izmjena i dopuna proračuna, te izrađuje prateću dokumentaciju, u skladu sa zakonskim propisima organizira administrativni rad i čuvanje arhivske građe u Općini, sudjeluje u izradi i osigurava provedbu socijalnog programa, programa raspolaganja poljoprivrednim zemljištem, programa kulture, školstva, religije, športa i vatrogastva |
| -sukladno zakonu samostalno vodi postupak i rješava neupravne i upravne predmete u prvom stupnju iz djelokruga Jedinstvenog upravnog odjela, vodi brigu i donosi rješenje za utvrđivanje općinskih poreza, naknada i ostalih prihoda iz djelokruga Jedinstvenog upravnog odjela, rješava o zahtjevima o pravu na pristup informacijama sukladno posebnim propisima, zajedno sa službenicima nadzire i prati tijek naplate potraživanja, izvornih prihoda Općine, te na temelju dostavljenih podataka izrađuje rješenja i provodi postupke naplate |
| -prati i primjenjuje propise iz djelokruga lokalne i područne (regionalne) samouprave, vodi brigu o pravodobnom i zakonitom donošenju i usklađenju općih akata s novim odnosno s izmjenama i dopunama važećih propisa, sudjeluje u pripremi i izradi akata koje donose tijela Općine, vodi brigu o otpremanju općih akata na nadzor |
| -stručno komunicira izvan Odjela s tijelima državne uprave, tijelima jedinice lokalne i područne (regionalne) samouprave i drugim institucijama u svrhu prikupljanja i razmjene informacija |
| -vodi postupke javne nabave, vodi evidencije javne nabave te priprema i predlaže sklapanje ugovora |
| -prati mogućnosti i surađuje na poslovima vezanima s kandidiranjem projekata i programa financiranih od fondova EU i drugih izvora financiranja |
| -obavlja i druge poslove u skladu s zakonom i Statutom Općine, odlukama Općinskog vijeća te po nalogu općinskog načelnika  |

Podaci o plaći:

Podaci o plaći radnog mjesta propisani su Odlukom o koeficijentima za obračun plaće službenika i namještenika u Jedinstvenom upravnom odjelu Općine Dragalić („Službeni glasnik“ broj 11/21 ) za poslove pročelnika Jedinstvenog upravnog odjela određen je koeficijent 1,20. Osnovica za obračun plaće određena je u iznosu od 6.044,51 kuna. Slijedom navedenog plaću čini umnožak osnovice za obračun plaće i koeficijenta složenosti poslova uvećan za 0,5 % za svaku navršenu godinu radnog staža.

 PREDSJEDNIK POVJERENSTVA

 Vjekoslav Juraković, dipl.iur., v.r.